Canolfan Adnoddau Diogelu Data
yr Eglwys yng Nghymru

DPG-004

Ysgrifennu Eich Hysbysiad Preifatrwydd

Canllawiau ymarferol ar gyfer Ardaloedd Gweinidogaeth ac Ardaloedd Cenhadaeth, Byrddau Cyllid Esgobaethol, Eglwysi Cadeiriol a sefydliadau Eglwysig eraill



Cyflwyniad
Dylai pob sefydliad Eglwysig sy’n casglu neu’n defnyddio gwybodaeth bersonol esbonio’n glir sut y bydd y wybodaeth honno’n cael ei defnyddio. 

Mae Hysbysiad Preifatrwydd yn helpu pobl i ddeall pa wybodaeth sy’n cael ei chasglu, pam mae ei hangen, gyda phwy y gellir ei rhannu a’r hawliau sydd ganddynt o dan ddeddfwriaeth diogelu data.

Os ydych chi eisoes wedi cwblhau DPG-003 – Eich Archwiliad Diogelu Data Cyntaf, y newyddion da yw bod llawer o’r gwaith eisoes wedi’i wneud. 

“Mae Hysbysiad Preifatrwydd da yn esbonio eich prosesu’n glir. Ni ddylai byth fod yn bos cyfreithiol i’r darllenydd ei ddatrys.”

Cyn i chi ddechrau
Cyn ysgrifennu neu adolygu eich Hysbysiad Preifatrwydd, dylech sicrhau eich bod wedi:
· nodi’r wybodaeth bersonol y mae eich sefydliad yn ei phrosesu; 
· cwblhau eich Archwiliad Data (DPG-003); 
· ystyried eich sail gyfreithlon ar gyfer prosesu; a 
· nodi pwy sy’n gyfrifol am gynnal yr Hysbysiad Preifatrwydd.

Beth yw Hysbysiad Preifatrwydd?
Mae Hysbysiad Preifatrwydd yn esbonio sut mae eich sefydliad Eglwysig yn prosesu gwybodaeth bersonol, gan gynnwys yr hyn rydych chi’n ei gasglu, pam rydych chi’n ei gasglu, sut rydych chi’n ei ddefnyddio, gyda phwy y gellir ei rannu, pa mor hir y caiff ei gadw a’r hawliau sydd gan unigolion.

✓ Awgrym Arfer Da 
Dychmygwch eich bod chi’n esbonio’ch arferion gwybodaeth i aelod newydd o’r gynulleidfa. Os gall yr aelod ddeall eich Hysbysiad Preifatrwydd heb fod angen cyngor cyfreithiol, mae’n debyg eich bod wedi ei ysgrifennu’n dda.



Eich Archwiliad Data a’ch Hysbysiad Preifatrwydd
	Eich cofnodion Archwilio Data...
	Mae eich Hysbysiad Preifatrwydd yn esbonio...

	Yr hyn rydych chi’n ei gasglu
	Yr hyn rydych chi’n ei gasglu

	Pam
	Pam

	Ffynhonnell
	O ble mae’n dod

	Pwy sydd â mynediad
	Gyda phwy y gellir ei rannu

	Cadw
	Pa mor hir y caiff ei gadw



✓ Awgrym Arfer Da 
Peidiwch â dechrau gyda thudalen wag. Mae eich Archwiliad Data wedi’i gwblhau eisoes ac yn cynnwys y rhan fwyaf o’r wybodaeth sydd ei hangen arnoch.

Beth ddylai eich Hysbysiad Preifatrwydd ei gynnwys?
Esboniwch pwy ydych chi, sut i gysylltu â chi, pa wybodaeth bersonol rydych chi’n ei chasglu, pam rydych chi’n ei chasglu, eich sail gyfreithlon dros brosesu, gyda phwy y gellir ei rhannu, pa mor hir y caiff ei chadw, yr hawliau sydd ar gael i unigolion a sut y gellir codi pryderon neu gwynion.

Un Hysbysiad Preifatrwydd neu fwy?
Efallai mai dim ond un Hysbysiad Preifatrwydd fydd ei angen ar sefydliadau llai. Efallai y bydd angen hysbysiadau ar wahân ar gyfer gweithwyr, gwirfoddolwyr, ymgeiswyr, aelodau cynulleidfaoedd, ymwelwyr â’r wefan, teledu cylch cyfyng neu ddiogelu. Mae hysbysiadau wedi’u paratoi a’u cymeradwyo ar gael ar gyfer tasgau penodol, er enghraifft y Gofrestr Etholwyr, gan Gorff y Cynrychiolwyr a gallwch eu defnyddio i ategu eich hysbysiadau chi.

Sicrhau bod eich Hysbysiad Preifatrwydd ar gael
Dydy gwefan ddim yn hanfodol. Mae copïau printiedig, hysbysfyrddau, pecynnau croeso, darparu copi wrth gasglu gwybodaeth a chopïau ar gais i gyd yn ddulliau addas.

✓ Awgrym Arfer Da  
Gwneud eich Hysbysiad Preifatrwydd yn hygyrch
Peidiwch â phoeni os nad oes gan eich sefydliad Eglwys wefan.

Er enghraifft, dylai eglwys wledig fach ddefnyddio dulliau ymarferol fel cadw copïau printiedig ym mhorth yr eglwys neu eu darparu gyda ffurflenni cyswllt bugeiliol. 

Nid lle mae’r Hysbysiad Preifatrwydd yn cael ei gyhoeddi sy’n bwysig, ond bod pobl yn gallu ei gyrchu’n hawdd pan fydd ei angen arnynt.

⚠ Camgymeriad Cyffredin 
Copïo Hysbysiad Preifatrwydd sefydliad arall heb sicrhau ei fod yn adlewyrchu gweithgareddau prosesu eich sefydliad eich hun yn gywir.

Cadw eich Hysbysiad Preifatrwydd yn gyfredol
Adolygwch yr Hysbysiad Preifatrwydd pryd bynnag y bydd trefniadau prosesu, manylion cyswllt, trefniadau rhannu, cyfnodau cadw neu ddeddfwriaeth yn newid neu pryd bynnag y bydd eich sefydliad yn cyflwyno gweithgaredd prosesu newydd.

Angen help?
Cyfeiriwch at eich Archwiliad Data wedi’i gwblhau yn gyntaf. Mae canllawiau pellach ar gael gan Swyddog Diogelu Data Corff y Cynrychiolwyr lle bo hynny’n briodol.

Cofiwch
Dydy Hysbysiad Preifatrwydd ddim yn cael ei ysgrifennu ar gyfer cyfreithwyr. Mae’n cael ei ysgrifennu ar gyfer y bobl rydych chi’n cadw gwybodaeth amdanynt.

Y Cam Nesaf
Cwblhau DPT-002 - Adeiladwr Hysbysiad Preifatrwydd.

